**ΕΚΘΕΣΗ ΔΡΑΣΤΗΡΙΟΤΗΤΩΝ**

**ΤΗΣ ΕΚΠΑΙΔΕΥΤΙΚΟΥ ZΑΜΠΑΡΑ ΓΕΩΡΓΙΑΣ (ΠΕ06)**

**ΜΕΤΑ ΤΗ ΜΕΤΑΚΙΝΗΣΗ ΤΗΣ ΣΤΗΝ ΤΣΕΧΙΑ ΣΤΑ ΠΛΑΙΣΙΑ ΤΟΥ ΕΥΡΩΠΑΪΚΟΥ ΠΡΟΓΡΑΜΜΑΤΟΣ *«*ERASMUS KA1»**

Στα πλαίσια του ευρωπαϊκού προγράμματος **ERASMUS KA1**, το Γυμνάσιο Αγίου Βασιλείου υλοποιεί πρόγραμμα με τίτλο "Εφαρμογή εναλλακτικών μεθόδων στη διδασκαλία των γλωσσικών μαθημάτων μέσα από την ευρωπαϊκή εμπειρία", καικωδικό 2015-ΕL01-KA1-013608, στο οποίοέλαβα μέρος. Συγκεκριμένα παρακολούθησα επιμορφωτικό σεμινάριο με θέμα **“Learning Different Subjects Outdoors”**,που πραγματοποιήθηκε στην Τσεχία και μάλιστα στην περιοχή **Ovcin** από τις **19/9**/**2016** έως τις **23/9/2016**.

Η συγκεκριμένη δράση μου έδωσε τη δυνατότητα να βιώσω μια καταπληκτική μαθησιακή εμπειρία σε μια άλλη ευρωπαϊκή χώρα, βοηθώντας με έτσι να βελτιώσω τις γλωσσικές μου δεξιότητες και να αποκτήσω πολύτιμες γνωστικές εμπειρίες στο χώρο της εναλλακτικής περιβαλλοντικής εκπαίδευσης εκτός τάξης. Ταυτόχρονα, μου έδωσε την ευκαιρία να συναντήσω και να συνεργαστώ με συναδέλφους διαφόρων βαθμίδων και ειδικοτήτων από διάφορες ευρωπαϊκές χώρες, με αποτέλεσμα να γνωρίσω πολλά στοιχεία της κουλτούρας και της νοοτροπίας τους, επιτυγχάνοντας έτσι την ενίσχυση της ευρωπαϊκής μου ταυτότητας.

Όσον αφορά την προετοιμασία της επισκέψεως μου, μου ζητήθηκε από τον φορέα υποδοχής να μελετήσω συγκεκριμένο βιβλιογραφικό υλικό, σχετικό με το θέμα της «outdoor education», και να ετοιμάσω μια εργασία που να περιγράφει το προφίλ του σχολείου μου σχετικά με τη συμμετοχή του σε δράσεις εκτός του στενού πλαισίου της τάξεως, όπως περιβαλλοντικές δράσεις, επισκέψεις σε μουσειακούς χώρους ή χώρους άλλου πολιτιστικού ενδιαφέροντος. Επιπλέον, έπρεπε να ετοιμάσω μια προβολή παρουσίασης με στοιχεία πολιτιστικής ταυτότητας της χώρας μου, ώστε να είμαι έτοιμη για τη «διεθνή βραδιά», και να έχω μαζί μου τοπικά εδέσματα ή προϊόντα, αντιπροσωπευτικά δείγματα του ελληνικού στοιχείου.

Την πρώτη μέρα του προγράμματος (Δευτέρα **19/09/2016)** συναντήθηκα με τους συναδέλφους από τις άλλες χώρες και τον υπεύθυνο του προγράμματος, στις 10:00 σε κεντρικό σημείο της Πράγας, και αναχωρήσαμε για το εκπαιδευτικό κέντρο. Η μετάβαση έγινε με λεωφορείο και διήρκησε περίπου 2 ώρες. Το εκπαιδευτικό κέντρο ανήκει στο πανεπιστήμιο του Καρόλου της Πράγας και βρίσκεται σε μία περιοχή ονομαζόμενη Straz nad Nebarscu, μέρος της περιοχής Trebonsco, προστατευμένη περιοχή πολιτιστικής κληρονομιάς της Unesco. Η υποδοχή και το καλωσόρισμα ήταν πολύ ζεστά και έγιναν σύμφωνα με τα παραδοσιακά τσέχικα έθιμα. Πραγματοποιήθηκε ξενάγηση και τακτοποίηση των εκπαιδευτικών στα καταλύματα του κέντρου. Από το απόγευμα της ίδιας μέρας άρχισαν τα μαθήματα, αρχικά με δραστηριότητες γνωριμίας (ice breaking activities:δραστηριότητες για το σπάσιμο του πάγου).Ο υπεύθυνος του προγράμματος έκανε μια γενική παρουσίαση για την εναλλακτική εκπαίδευση εκτός τάξης .Το βράδυ της ίδιας μέρας πραγματοποιήθηκε η διεθνής κοινωνική βραδιά (International Evening), όπου όλοι οι συμμετέχοντες παρουσίασαν την χώρα και το σχολείο τους.

Την Τρίτη **20/09/2016** περιηγηθήκαμε στον χώρο του κέντρου κάνοντας διάφορες δραστηριότητες στην φύση, συνδεδεμένες με τον τρόπο διδασκαλίας διαφορετικών σχολικών μαθημάτων, και συμμετείχαμε στην πραγματοποίηση της κατασκευής του tepee, μιας παραδοσιακής Ινδικής σκηνής μέσα στην οποία διεξάγονταν πολλές από τις διαλέξεις. Μέρος του προγράμματος αποτελούσε ο καθημερινός αναστοχασμός (reflection) για τις δραστηριότητες της προηγούμενης ημέρας.

Την Τετάρτη **21/09/2016,** μετά την καθημερινή συγκέντρωση της ομάδας στον κύκλο για τον πρωινό χαιρετισμό, χωριστήκαμε σε 2 ομάδες εργασίας. Η μία ομάδα επισκέφτηκε το νηπιαγωγείο και το δημοτικό σχολείο της περιοχής. Η άλλη ομάδα, στην οποία ανήκα κι εγώ, επισκέφτηκε την πόλη Jiriho Haradez, κοντά στα σύνορα με την Αυστρία. Εκεί ήταν προγραμματισμένη η επίσκεψη στο μεγαλύτερο και πιο παλιό γυμνάσιο της πόλης, το οποίο θεμελιώθηκε το 1595. Μας έγινε θερμή υποδοχή από τους συναδέλφους και περιήγηση σε όλους τους χώρους του σχολείου, το οποίο ήταν άρτια οργανωμένο και διέθετε ακόμα και ένα μικρό μουσείο Φυσικής Ιστορίας. Στη συνέχεια, μας έγινε μια συνοπτική ηλεκτρονική παρουσίαση της πόλης από ομάδα μαθητών κατά τη διάρκεια του μαθήματος των Αγγλικών, και μας δόθηκε η δυνατότητα να ενημερωθούμε αναλυτικά για το εκπαιδευτικό σύστημα της Τσεχίας. Μετά το μεσημεριανό γεύμα που μας παρείχαν στον χώρο του σχολείου μαζί με μαθητές και καθηγητές, είχαμε την ευκαιρία να κάνουμε μια σύντομη περιήγηση στη γραφική αυτή πόλη Jiriho Haradez, με το τρίτο μεγαλύτερο μεσαιωνικό κάστρο της Τσεχίας. Το απόγευμα επιστρέψαμε στο εκπαιδευτικό κέντρο όπου πραγμα-τοποιήσαμε την καθιερωμένη μας συνάντηση στον «κύκλο» για ανταλλαγή απόψεων και εμπειριών.

Την Πέμπτη **22/09/2016** είχαμε μια πολύ όμορφη εμπειρία επαφής και γνωριμίας με την τσέχικη ύπαιθρο. Συγκεκριμένα περιηγηθήκαμε μέσα στο δάσος κοντά στο εκπαιδευτικό κέντρο, όπου μας δόθηκε η ευκαιρία να κάνουμε πολλές βιωματικές δράσεις και παιχνίδια χρήσιμα στο εκπαιδευτικό μας έργο, καθώς και να απολαύσουμε το απέραντο κάλλος της εναλλαγής του υγρού και στερεού στοιχείου της τσέχικης υπαίθρου. Την ίδια μέρα παρακολουθήσαμε διάλεξη για τη σπουδαιότητα του ρόλου των παιχνιδιών στην εκπαιδευτική διαδικασία και ταυτόχρονα βιωματική προσέγγιση αυτών.

Την Παρασκευή **23/09/2016** έγινε ο απολογισμός και η αξιολόγηση των μαθημάτων όλης της εβδομάδας και η τελετή λήξης, συνοδευόμενη με την απονομή των πιστοποιητικών παρακολούθησης προς όλους τους συμμετέχοντες. Μετά το μεσημεριανό γεύμα αναχωρήσαμε για την Πράγα με προορισμό το αεροδρόμιο.

Κλείνοντας την παραπάνω έκθεση θα ήθελα να παρατηρήσω ότι η διοργάνωση του σεμιναρίου ήταν άψογη σε ότι αφορά τις μετακινήσεις, τη διαμονή, τη διατροφή και τη διευθέτηση των γραφειοκρατικών διαδικασιών. Η συνεργασία μου με τους συναδέλφους των υπόλοιπων χωρών εξαιρετική. Αποκόμισα νέες εκπαιδευτικές εμπειρίες που μπορώ να χρησιμοποιήσω δημιουργικά στο εκπαιδευτικό μου έργο.

Η συμμετέχουσα εκπαιδευτικός

Γεωργία Ζαμπάρα (ΠΕ06)